Denne 19-åringen satte stopper for søstermøte i semifinalen
Det er klart etter at 19-årige Madison Keys i dag slo Venus Williams (34) 6-3, 4-6, 6-4. Det betyr at hun i semifinalen møter Serena Williams. Søstrene møttes for første gang i en proffturnering i Australian Open i 1998. I 2015 trodde de fleste at det ville bli et 26. møte mellom de amerikanske tennis-søstrene, men Keys satte en stopper for det. Hun er for første gang klar for en semifinale i en Grand Slam-turnering. Det blir neppe siste gang. – Et fantastisk øyeblikk, sa hun rørt etter seieren. – Det er utrolig. Nå er det bare å nyte øyeblikket. Det meste talte for Venus Williams da Keys på stillingen 1-4 i det andre settet fikk behandling for en lårskade som tydelig påvirket henne. – Det var ubehagelig, men heldigvis fungerte det med smertestillende, og jeg kom gjennom det. Det er fortsatt vondt, og jeg kommer til å trenge behandling, sa Madison Keys på pressekonferansen etterpå. Hun trenes av Lindsay Davenport, tidligere toppspiller i dametennisen. Serena Williams (33) hadde ingen problemer med å slå Dominika Cibulkova. Det ble 6-2, 6-2 i en match der verdenseneren dundret inn 15 ess og totalt 31 vinnere. – Jeg visste at Cibulkova spilte finalen i fjor og er god på denne banen. Jeg er glad for å være videre, sa Williams. Mens Serena Williams altså skal møte Keys i sin hel-amerikanske semifinalen, blir det helrussiske i den andre med Maria Sjarapova mot Jekaterina Mkarova.
Det blir ingen semifinale mellom søstrene Williams i Australian Open.